U HRVATSKI sabor danas je pristigao zahtjev za skidanje imuniteta bivšem ministru Lovri Kuščeviću, u čiju kuću je policija upala prošlog tjedna.

O skidanju imuniteta Lovri Kuščeviću odlučivat će Mandatno-imunitetno povjerenstvo hrvatskog sabora. Prema proceduri, Povjerenstvo mora odlučiti o zahtjevu u roku od tri radna dana.

"Zahtjev smo tek dobili pa se moram konzultirati s kolegama. No pretpostavljam kako ćemo o tome glasati u ponedjeljak ili najkasnije utorak", rekao je za Index šef Povjerenstva Žarko Tušek.

DORH traži skidanje imuniteta zbog zlouporabe položaja i ovlasti

Podsjetimo, prošlog tjedna policija je upala u kuću Lovre Kuščevića na Braču kako bi pronašla dokaze o njegovim malverzacijama. Kuščevićeve nekretnine pretraživali su satima, ali tada ga nisu mogli uhititi jer je Kuščević aktivirao mandat u saboru i time stekao imunitet.

No taj imunitet mu na zahtjev Državnog odvjetništva lako može biti ukinut, a za očekivati je da će se to sada, kad je zahtjev stigao u sabor, i vrlo brzo dogoditi.

Kako doznajemo, Državno odvjetništvo traži skidanje imuniteta Kuščeviću "zbog kaznenog djela zlouporabe položaja i ovlasti". Prema dostupnim informacijama vezano je za malverzacije oko izmjena i dopuna Prostornog plana te dodjele stanova Poticane stanogradnje (POS)

Imunitet zastupniku se može skinuti i kad sabor ne zasjeda

Valja naglasiti kako Povjerenstvo donošenje odluke o imunitetu zastupnika predlaže saboru, odnosno o skidanju imuniteta se glasa u saboru. Ako sabor ne zasjeda, što je sada slučaj, Povjerenstvo samo, bez glasanja u saboru, odlučuje o zahtjevu. Takvu odluku tek naknadno, nakon pauze, potvrđuje sabor.

"Kada i ako zahtjev dođe, u roku od najviše tri dana saziva se sjednica Mandatno-imunitetnog povjerenstva te se donosi odluka", pojasnio je proceduru prošlog tjedna za Index predsjednik Mandatno-imunitetnog povjerenstva, HDZ-ovac Žarko Tušek.

Istraga se službeno otvara nakon što sabor obavijesti DORH o skidanju imuniteta

Prema proceduri, nakon što sabor obavijesti Državno odvjetništvo o skidanju imuniteta zastupnika, službeno se otvara istraga, a zastupnik se ispituje u svojstvu osumnjičenika. Može se odrediti i istražni zatvor, no u tom slučaju o tome odlučuje sudac istrage Županijskog suda.

DORH u slučaju Kuščevića može od sabora tražiti odobrenje lišavanja slobode te određivanje pritvora, istražnog zatvora i pokretanja samog kaznenog postupka.

Tekst se nastavlja ispod oglasa

Za što USKOK sumnjiči Kuščevića?

Kuščevića i druge osobe USKOK provjerava zbog zlouporabe položaja i ovlasti, a prošlotjednim izvidima, odnosno pretresom stanova i nekretnina, obuhvaćeno je više osoba koje se povezuje za pomaganje te poticanje na ovo kazneno djelo.

>> Kuščević dao POS-ov stan HDZ-ovu načelniku, a ovaj ga iznajmljuje turistima

Neslužbeno nam je potvrđeno kako je jedan od krakova istrage usmjeren prema priči koju je još u svibnju ove godine prvi otkrio i objavio Index.

Riječ je o dodjeli POS-ovih stanova iz 2010. godine, a odluku je donosila Općina dok je načelnik bio Lovro Kuščević. Među 12 dobitnika POS-ovih stanova su bili Kuščevićev šogor Ivica Žuvić te HDZ-ov načelnik Svemir Obilinović.

Policija prošlog tjedna pokucala i na vrata Kuščevićeva šogora

Ivici Žuviću, bratu Kuščevićeve supruge, policija je prošlog tjedna pokucala na vrata i to u više nekretnina kojima je on vlasnik. Šogor bivšeg ministra je, kako doznajemo, već ispitan na policiji.

Prošlog tjedna smo nazvali i Ivicu Žuvića, koji nam je nakon par bezuspješnih pokušaja ipak uzvratio poziv.

Kad je čuo da ga zove novinar Indexa, sve što je uspio izustiti bilo je: "Ajme, doviđenja."

Duga i plodonosna veza Kuščevića i Žuvića

Žuviću je, podsjetimo, odobrena kupnja POS-ova stana u vrijeme dok je načelnik Općine bio Kuščević, a upravo je Kuščević Žuviću bio jamac za kredit jer ovaj nije bio kreditno sposoban. U svibnju ove godine otkrili smo da je Žuvić dvije godine poslije kupovine POS-ova stana, odnosno 2012., u bračkoj uvali Grška kupio maslinik od čak 518 kvadratnih metara i pripadajuću gospodarsku zgradu površine 75,86 kvadrata. Danas je ondje luksuzno zdanje.

>> Ovo je skrivena oaza u kojoj uživa Kuščević. Pitali smo ga tko je vlasnik